GiliGold/VAD_KnessetCorpus huggingface dataset:
דוד רותם:
הצבעה     בעד ההסתייגות – אין נגד - שלושה ההסתייגות נפלה ותעלה למליאה
דוד רותם:
אין אף אחד בעד.
דוד רותם:
נגד שלושה.
דוד רותם:
ההסתייגות לא התקבלה, היא תעלה למליאה.
דוד רותם:
מי בעד החוק בקריאה שנייה ושלישית בנוסח שהוצע?
דוד רותם:
הצבעה     בעד הצעת החוק – פה אחד הצעת חוק הגנת הפרטיות (תיקון מס' 11) (פרסום תצלומו של נפגע או נפטר), התשע"א-2011, אושרה ותעלה למליאה לקריאה שנייה ולקריאה שלישית.
דוד רותם:
תודה רבה, התקבל פה אחד.
אברהם מיכאלי:
בוקר טוב, אני מתכבד לפתוח את הישיבה.
אברהם מיכאלי:
על סדר היום הצעת חוק הבחירות (דרכי תעמולה)(תיקון – שידור תעמולת בחירות למועצות האזוריות), התש"ע-2010, הצעת החוק של חבר הכנסת ציון פיניאן (פ/2216/18).
אברהם מיכאלי:
בבקשה, חבר הכנסת פיניאן.
ציון פיניאן:
תודה רבה, אדוני היושב-ראש.
ציון פיניאן:
המצב היום בכל הנושא של תשדירי תעמולת בחירות הוא שרק תעמולת הבחירות בתחנות הרדיו, אם מדברים על האזוריות, אז רק למי שרוצה לערוך קמפיין ברדיו, זה או לראשי ערים או לראשי מועצות מקומיות – לא אזוריות.
ציון פיניאן:
למשל, ראש מועצת יבניאל רשאי לפתוח בקמפיין ברדיו, אבל ראש מועצה אזורית עמק הירדן, שגם מספר התושבים וגם בשטח הוא פי עשרת מונים, הוא לא רשאי.
ציון פיניאן:
זה פשוט חלם.
ציון פיניאן:
אגב, ההצעה היא פרי יוזמה של מועצות אזוריות, שפנו אליי ואמרו: ראש המועצה הזה, מגדל עם 2,000 תושבים או 1,300 תושבים, הוא יכול לערוך מערכת בחירות ברדיו קול רגע, במקרה הזה, ואילו אני, שראש מועצה אזורית שיש לי, אגב, 20 ישובים, כל אחד בסדר גודל של מגדל, לא רשאי.
ציון פיניאן:
אז צריך לתקן את החוק.
ציון פיניאן:
אני לא מדבר על נושא של חברי מועצה, כי בדרך כלל ברשויות אזוריות לכל ישוב יש חבר מועצה בוועד המקומי.
אברהם מיכאלי:
הוועד המקומי שולח נציגים.
ציון פיניאן:
כן.
ציון פיניאן:
אם יש 20 ישובים בתוך מועצה אזורית, בדרך כלל יש 20 חברי מועצה, ואם זה כמו, למשל, קיבוץ לביא, שהוא הישוב הכי גדול בגליל התחתון, יש לו שניים.
ציון פיניאן:
אני מדבר על בחירות לראש מועצה.
ציון פיניאן:
גם הרשות השנייה הודיעו לי שהם תומכים - כמעט כולם תומכים.
ציון פיניאן:
גם בזמנו יולי אדלשטיין, שהיה השר הממונה, הודיע לי שהוא תומך בנושא הזה, כי זה באמת חלם.
אברהם מיכאלי:
זאת אחת הסיבות שהציבור הכללי לא מודע לעניין הזה של מועצות אזוריות.
אברהם מיכאלי:
אתה שואל, מי זה ראש המועצה האזורית – סתם, אני אומר עכשיו, במקרה, במרכז, עמק לוד, ולא יודעים.
ציון פיניאן:
בעוונותיי הרבים, גם אני לא יודע.
ציון פיניאן:
חוץ מהצפון, לא יודע שום דבר...
אברהם מיכאלי:
עמק לוד זה אזור ענק.
אברהם מיכאלי:
כי יודעים מי זה ראש מועצה באיזו עיירה קטנה.
אברהם מיכאלי:
זה אולי חלק מזה.
ציון פיניאן:
בצפון יש לנו ראש מועצה מרום הגליל, יש מועצה מבואות חרמון, יש מועצה רמת הגולן, יש עמק הירדן, יש גליל תחתון.
ציון פיניאן:
כל ישוב, פי 20, פי 30, ואותו ישוב קטן, יסוד המעלה או משהו כזה, שהוא יכול ללכת בקמפיין.
ציון פיניאן:
בנוסף, פה מחזקים את הרדיו האזורי, וגם מחזקים אותו בתוך הקהילה, כי זה עוד מקור הכנסה לאותו רדיו אזורי, שהיום הוא מהווה נדבך חשוב בחיי הקהילה באותו אזור.
אברהם מיכאלי:
אז בעצם אתה היום בהצעת החוק שלך מבקש להחיל את השידור של תעמולת הבחירות למועצות אזוריות רק על ראשי מועצות אזוריות – לא על חברים, והמגבלה שחלה על כלל התשדירים או על כלל החוקים שחלים בתשדירים – אותו דבר.
ציון פיניאן:
אין שינוי.
ציון פיניאן:
להרחיב את הנושא של תעמולת הבחירות.
אברהם מיכאלי:
נתחיל במשרדי הממשלה.
אברהם מיכאלי:
משרד המשפטים, מה עמדתכם?
עמי ברקוביץ:
ועדת השרים לחקיקה החליטה לתמוך בהצעה בכפוף לתיאום הליכי החקיקה.
אברהם מיכאלי:
מה זה עכשיו, נניח, שאתם רואים כצורך, תיאום?
עמי ברקוביץ:
התיאום ברמה של תיאום הנוסח וכדומה.
עמי ברקוביץ:
עכשיו אנחנו מבינים מהדברים-  - -
ציון פיניאן:
אין חברי מועצה- - -
עמי ברקוביץ:
זה הרבה פחות משמעותי, והנקודה העיקרית היא ראש הרשות, ואין לנו קושי בזה.
עמי ברקוביץ:
זה במסגרת התיאום.
אברהם מיכאלי:
אז מבחינתכם, כמעט לא נשאר מה לתאם.
עמי ברקוביץ:
זה התיאום.
אברהם מיכאלי:
אם העיקרון הזה מקובל, אין מה לתאם.
אברהם מיכאלי:
אני מחפש איפה לצמצם את הפערים.
אברהם מיכאלי:
משרד הפנים, בבקשה.
אילת פישמן:
משרד הפנים תומך בנוסח הנוכחי.
אילת פישמן:
רק אעיר עוד נקודה לגבי מועמדים לראש מועצה אזורית – המועמדים האלה, בניגוד למועמדים למועצה, מקבלים גם מימון בחירות, ולכן יותר מתקבל על הדעת, מתיישב, שהיות שהם מקבלים מימון ציבורי, והם עומדים לפיקוח על כל ההכנסות וההוצאות שלהם כמו מועמדים ברשויות המקומיות, שתהיה להם גם הזכות לפרסם את עצמם ברדיו האזורי.
ציון פיניאן:
זה חוק של השוואת תנאים, לא יותר.
אברהם מיכאלי:
אז משרד הפנים בעצם אומר – גם להם מגיע לשדר תעמולת בחירות, כי הם גם מקבלים מימון ציבורי לעניין הזה.
אברהם מיכאלי:
הרשות השנייה רוצה להגיד משהו?
אופיר ביתן:
אנחנו מברכים על התיקון המוצע.
אופיר ביתן:
אנחנו חושבים שהמצב הנוכחי גורם לנתק בין התחנות לבין ציבור המאזינים.
אברהם מיכאלי:
כמה תחנות רדיו מקומיות אזוריות היום מוכרות מבחינת פריסה ארצית?
אופיר ביתן:
16.
ציון פיניאן:
כשהגשתי את הצעת החוק של השירים עם זהות יהודית, צלצלו אליי לפחות 15 תחנות.
ציון פיניאן:
חוץ מאחד שתקף אותי, השאר בירכו אותי.
אופיר ביתן:
אנחנו חושבים שזה יקרב בין הציבור לבין המועמדים לבחירות, ויחזק את התחנות עצמן, ויגרום להן אפיק הכנסות נוסף.
אברהם מיכאלי:
אני מבין שהכללים שחלים עליכם לתשדירים כאלה – לא עליכם, אלא על הרדיו האזורי – הוא שונה, מותר להם בדקות מסוימות לשדר?
סיגל קוגוט:
מגיע להם במסגרת זמן הפרסומות, שהוא, לפי הכללים, 9 דקות לשעה, אם אני זוכרת - תלוי בשעות היממה, אז אחוז מסוים מזמן הפרסומות, 15 אחוז, להקצות לתעמולת בחירות.
סיגל קוגוט:
אגב, עושים את זה בשיטה של מכרזונים קטנים, כלומר כולם מבקשים, ואז מחלקים את זמן השידור.
סיגל קוגוט:
איך זה הלך בבחירות לרשויות המקומיות?
סיגל קוגוט:
היה בסדר?
אופיר ביתן:
אני יכול לבדוק.
סיגל קוגוט:
אבל לא קיבלת תלונות.
אופיר ביתן:
לא. למעשה, המצב הנוכחי גרם לזה שלא הרשינו שישדרו תעמולת בחירות למועצות אזוריות, ועתרו נגדנו לוועדת הבחירות.
אופיר ביתן:
בעתירה קיבלו את עמדתנו, אבל התיקון המוצע הוא שינוי מבורך.
אילת פישמן:
שאלה למציע, ברשותך – פשוט לא התעמקתי בנוסח הזה, שקיבלתי אותו כעת.
אילת פישמן:
בהגדרה של מועמד לראש מועצה נאמר שהיא מתייחסת רק לבחירות הנערכות באותו יום עם הבחירות למועצה.
סיגל קוגוט:
כמו ברשויות המקומיות.
אילת פישמן:
השאלה, האם אנחנו נרצה שהדבר הזה יחול גם על בחירות מיוחדות לראש רשות?
סיגל קוגוט:
החליטו שלא - הרשויות המקומיות.
סיגל קוגוט:
זה נעשה בדיוק אותו דבר כמו ברשויות המקומיות.
סיגל קוגוט:
רציתי להוסיף, שאחת ההנמקות המרכזיות שמצדיקות לראש הרשות, שדווקא במועצה אזורית יכולה להשתרע על פני שטח מאוד גדול, ואם במועצה באמת אנשים מכירים את בני אותו הישוב שלהם, אז במועצה האזורית, כשמישהו צריך להציג את עצמו לפעמים במועצה שמונה 59 ישובים, באמת זה כלי שיכול להועיל, ולכן יש רציונל מיוחד, למה כדאי להחיל את זה על ראש הרשות – זו תוספת לנימוקים שנשמעו עד כה, כלומר האדם צריך להציג את עצמו בפני כל הישובים.
סיגל קוגוט:
לעומת זאת, הרשימה, היא שולחת מאותו ישוב - שם אנשים מכירים זה את זה, אז זה פחות נדרש.
סיגל קוגוט:
מה שהיה חשוב לנו, נבהיר את זה אחר כך בנוסח – בגדול, נתאים את הנוסח, בדיוק מה שחל על רשויות עירוניות או מועצות מקומיות, יחול גם על האזוריות, אבל חשוב לנו להדגיש, כי מדובר פה על הראש, שהתעמולה שלו היא לעצמו, כלומר הוא לא עושה באותה הזדמנות תעמולה לרשימה שבה הוא תומך, כי אז כן יהיה חוסר שוויון בין הרשימות.
סיגל קוגוט:
המטרה של התעמולה היא שהוא יציג את עצמו – בחירה אישית שלו.
דורית ואג:
ומי בודק את זה?
סיגל קוגוט:
הרשות השנייה.
דורית ואג:
הם בודקים?
סיגל קוגוט:
כן.
אברהם מיכאלי:
הרי יושב-ראש ועדת הבחירות פוסל הרבה פעמים בדקה האחרונה.
אברהם מיכאלי:
אני מבין שלזה אין חשש, דורית.
אברהם מיכאלי:
נקרא את הנוסח?
סיגל קוגוט:
כן, ונשב עם נסחית החוק.
אברהם מיכאלי:
אם יש הסכמה כזאת, נקרא את הנוסח.
אברהם מיכאלי:
עניין הנסחים - נעשה אחר כך.
סיגל קוגוט:
אקרא רק את התיקונים.
סיגל קוגוט:
ב-16ד נוסיף הגדרה: מועמד לראשות מועצה אזורית – מועמד בבחירות לראש מועצה אזורית לפי חוק המועצות האזוריות (בחירת ראש המועצה), התשמ"ח-1988.
סיגל קוגוט:
בבחירות הנערכות באותו יום עם בחירות למועצה האזורית – תראו שזה זהה למה שיש גם על רשימת מועמדים ברשויות מקומיות כאן.
סיגל קוגוט:
אחר כך נוסיף על ההיתר לבעל הזיכיון לכלול בשידוריו רשימות מועמדים גם לבחירות ברשות מקומית או של מועמד לראשות מועצה אזורית ומטעמם בלבד – כאן אנחנו נבהיר, שלצורך הצגתו בפני הציבור או משהו כזה, שיהיה ברור שזה תעמולה אישית שלו.
סיגל קוגוט:
ב-ד אנחנו גם מוסיפים למועמדים לבחירות מקומיות גם בין מועמדים לראשות מועצה אזורית המתמודדים בבחירות שבאזור הזיכיון.
סיגל קוגוט:
בסעיף קטן (ה)(2) אנחנו גם מוסיפים – הכלל של זמן השידור המרבי, אחרי רשימת מועמדים לבחירות מקומיות, או של מועמד לראשות מועצה אזורית.
סיגל קוגוט:
בפסקה (3) אותו דבר – אחרי רשימת המועמדים, או של מועמד לראשות מועצה אזורית.
סיגל קוגוט:
בפסקה (5) גם, הבקשות שמוגשות לרדיו או על-ידי מועמדים לראשות מועצה אזורית, ואותו דבר בסיפא של הסעיף – או בין כל המועמדים לראשות מועצה אזורית.
סיגל קוגוט:
פסקה (6), שמדברת על בקשות על זמן שעולה על הזמן המרבי, אנחנו גם מוסיפים את המועמד לראשות מועצה- - -
אברהם מיכאלי:
למה במקום כל זה, לא נשנה את ההגדרה?
סיגל קוגוט:
אפשר לעשות סעיף, ואולי נעשה את זה - זה הצעתו של עמי ממשרד המשפטים, שמאחר שאין פה אפילו שינויים מחויבים, חוץ מסעיף ד, אנחנו יכולים לעשות סעיף אחד, ולהגיד שכל מה שבסעיף הזה, חל גם על ראש רשות, ואז אני לא צריכה לעבור על כל סעיף.
אברהם מיכאלי:
מקובל עליך, נכון?
אברהם מיכאלי:
אם ניתן הגדרה כוללת, אני לא צריך בכל סעיף לחזור: אזורי, אזורי, כי זה חל על כל המועמדים.
ציון פיניאן:
שום בעיה.
סיגל קוגוט:
(ו) – גם בפסקה (2) וגם בפסקה (4) אנחנו הוספנו את המועמד, אבל כפי שאדוני ציין, כנראה, נקבל את הצעתך, ונעשה את זה יותר אלגנטי.
אברהם מיכאלי:
יש למישהו עוד מה לבקש?
אופיר ביתן:
ברשותך, למה להחריג את הרשימות עצמן?
סיגל קוגוט:
זה לא להחריג, אלא להחליט מי כן.
סיגל קוגוט:
רשימות עצמן זה ישובים קטנים, שמונים מעט מאוד אנשים, שמכירים זה את זה, וכל אחד שולח נציג.
סיגל קוגוט:
בקרב 200 אנשים לא עושים תעמולת בחירות ברדיו.
סיגל קוגוט:
ראש הרשות, כשהוא במועצת מטה יהודה צריך להציג עצמו בפני 59 ישובים, הוא, כמובן, גם יכול ללכת מישוב לישוב, אולי חלקם מכירים אותו, אבל הגיוני שבשטח כזה גדול, הוא ירצה להציג את עצמו.
סיגל קוגוט:
מאחר שהכללים קובעים שזה בערך דקה וחצי בשעה יכולות להיות לתעמולת הבחירות, זה כבר נימוק אחר.
סיגל קוגוט:
אם תחיל את זה על הרבה מאוד רשימות, שלא דורשות את זה, כי הן באות מקרב אנשים שמתפללים יחד כל יום ומכירים זה את זה, אז אתה לא צריך את זה, אז רק תגרום לזה שיהיו לך רסיסי שניות לכל אחד, ולא תוכל לתת למישהו את הזמן שהוא באמת צריך.
סיגל קוגוט:
לכן כדאי להתחיל עם זה.
סיגל קוגוט:
אם תקבל אחרי הבחירות הבאות ריקושטים או תובנות, שמשהו פה דורש התאמות מיוחדות, כי הבחירות למועצות האזוריות, יש להן ייחוד אחר, ולכן צריך ללכת הלאה, נסיק את המסקנות, אבל כניסוי ראשון כדאי לך לתת את הזמן – זה משאב מוגבל – לתת אותו למי שבאמת צריך אותו.
ציון פיניאן:
לגבי חברי מועצה וכל זה, זה לא העניין פה, כי כל ישוב, בתוך המועצה האזורית, יש לו ועד ישוב.
ציון פיניאן:
מתוך הוועד בוחרים נציג למועצה האזורית.
אברהם מיכאלי:
התעמולה היא בתוך הישוב עצמו, שהוא ישוב קטן בדרך כלל.
ציון פיניאן:
200-150 משפחות בוחרות את הנציג שלהן למועצה האזורית.
ציון פיניאן:
פה גולת הכותרת זה ראש המועצה.
אברהם מיכאלי:
את בעצם מתכוונת שכן לאפשר לאותם נציגים בישוב- - -
אילת פישמן:
לא.
אברהם מיכאלי:
רבותיי, אנחנו מקבלים את הנוסח שלך.
אברהם מיכאלי:
את הניסוחים עם הנסחית תעשו אחר כך.
אברהם מיכאלי:
מי בעד?
אברהם מיכאלי:
הצבעה בעד – פה אחד אושר.
דורית ואג:
הוא יכול להחליף כל חבר כנסת מהליכוד.
אברהם מיכאלי:
אושר פה אחד לקריאה ראשונה, ויעלה אחרי הפגרה, אני מתאר לעצמי.
דורית ואג:
ברגע שזה יונח – אתה מתאם מול המזכירות, כי אתה מביא את זה לראשונה במליאה.
ציון פיניאן:
תודה לכולם.
אברהם מיכאלי:
תודה רבה, הישיבה נעולה.
דוד רותם:
צהרים טובים.
דוד רותם:
אני מתכבד לפתוח את ישיבת ועדת החוקה, חוק ומשפט.
דוד רותם:
על סדר היום תקנות חובת המכרזים (תיקון), התשע"א-2010 – שיקום נזקי השריפה בכרמל.
דוד רותם:
ב-16 בדצמבר 2010 אישרה הוועדה תיקון לתקנות חובת המכרזים וזה לצורך התקשרויות לצורך שיקום השריפה בכרמל.
דוד רותם:
ביקשנו אישור ודיווח של משרד האוצר ומשרד המשפטים על מה שנעשה עם הדברים האלה.
דוד רותם:
התקנות האלה חוקקו על מנת לזרז את שיקום האסון הזה ואנחנו רוצים לשמוע מה בדיוק נעשה.
דוד רותם:
קיבלנו דיווח בכתב ואני מוכרח לומר שלא כל כך אהבתי אותו.
דורית ואג:
הוא הגיע הבוקר.
דוד רותם:
הגיע הבוקר.
דוד רותם:
ממנו עולה שלא נעשה כלום.
דוד רותם:
זאת אומרת, מכרז אחד של ביצוע עבודות פיתוח באתר הזמני בבית אורן אושר, וכל היתר בכפוף ל, בכפוף ל ובכפוף ל, ופירושו של דבר זה שלא מזרזים את הטיפול.
דוד רותם:
אדוני היועץ המשפטי של משרד האוצר, בריס, בבקשה.
יואל בריס:
ברשות יושב ראש הוועדה, אושיק בן עטר יתייחס לנושא.
אושיק בן-עטר:
אני סגן החשב הכללי ומוניתי להיות יושב ראש הוועדה המיוחדת.
אושיק בן-עטר:
אני רוצה לציין שכבר בישיבה הראשונה של הוועדה אנחנו, בהסכמת הנציגים של כל המשרדים, סיכמנו שהוועדה הזאת לא תהיה ערוץ הפעולה היחיד שעומד בפני הממשלה כדי לבצע את המטלות שלה בהקטנת הנזקים, בתיקון הנזקים שנגרמו בעקבות השריפה בכרמל, אלא אם היה ומשרד ירצה להשתמש בפלטפורמה הזאת, הוא מוזמן להשתמש בה.
אושיק בן-עטר:
ירצה להשתמש בפלטפורמות האחרות שיש לו על פי חוק חובת המכרזים, דהיינו, ועדות המכרזים שלו, ועדת הפטור המרכזית של החשב הכללי, הוא מוזמן לעשות זאת.
אושיק בן-עטר:
אנחנו באנו לסייע ולא לגרום לכך שיעבדו רק דרכנו.
אושיק בן-עטר:
באמת חלק מהפעולות של המשרדים לא נעשו בפלטפורמה שלנו.
אושיק בן-עטר:
גם החשב הכללי הנחה את ועדת הפטור בחשב הכללי לתת עדיפות עליונה - עוד לפני שהוועדה הזאת קמה - לבקשות של המשרדים בנושא השריפה בכרמל.
אושיק בן-עטר:
אני קצת חלוק על האמירה שלא נעשה כלום.
אושיק בן-עטר:
אני חושב שבמיוחד משרד השיכון שנציגתו נמצאת כאן הקים שכונה, מחנה זמני, ברמה גבוהה ובמהירות חסרת תקדים, משהו כמו חודש ביצוע.
דוד רותם:
אני מדבר על האתר הזמני בבית אורן.
אושיק בן-עטר:
האתר הזמני בבית אורן, הוקם בעזרת – אני אומר בעזרת כי אנחנו כותבים את הפרוטוקולים ולא עושים את העבודה – הפעילות של הוועדה שלנו.
אושיק בן-עטר:
אפשרנו למשרד השיכון להתקשר עם קבלנים שכבר זכו אצלו במכרזים בהליך מקוצר.
אושיק בן-עטר:
בנוסף לכך התקשר משרד השיכון עם חברת עמיגור שתכללה את הפרויקט הזה ואני חושב שגם בדיווח שלי לוועדת הכספים בכנסת ישב ראש המועצה ואין חולק על כך שהפעילות הזאת בוצעה במהירות טובה, ראויה ונתנה מענה של קורת גג לאנשים בקיבוץ.
אושיק בן-עטר:
זה היה עיקר הפעילות של הוועדה.
אושיק בן-עטר:
בנוסף, כמו שפירטנו לוועדה, אנחנו התקשרנו עם יועצים כדי להתכונן לחלק הבא, אם וכאשר יגיע, וזה תשלום פיצויים בגין הנזקים של המבנים שהדיירים שלהם נאלצו להתפנות.
אושיק בן-עטר:
זאת סוגיה קצת מורכבת כי מדובר כאן על חלק מהאנשים שהיה להם ביטוח וחלק מהאנשים לא היה ביטוח.
אושיק בן-עטר:
מדיניות ממשלתית רוצה לעודד אוכלוסיות לבטח את הנכסים שלהם ועל ידי זה שאתה משלם תשלום למי שלא ביטח את הנכסים שלו, אתה למעשה מעודד התנהגות הפוכה.
אושיק בן-עטר:
יש הצעת מחליטים ששמנו לממשלה.
אושיק בן-עטר:
היא הייתה אמורה כבר לעלות לפני שבועיים וראש הממשלה, בתיאום עם שר האוצר, דחה אותה בשבוע האחרון.
אושיק בן-עטר:
אני מקווה שהיא תעלה בתחילת שבוע הבא.
דוד רותם:
מה אומרת הצעת המחליטים?
אושיק בן-עטר:
בגדול היא קובעת את העקרונות למתן הפיצויים למי שלא ביטח את רכושו בעין הוד.
אושיק בן-עטר:
מדובר שם על עקרונות של סיוע סוציאלי.
אושיק בן-עטר:
אנחנו מחדדים ואומרים שמדובר כאן בסיוע סוציאלי למי שאין לו קורת גג.
אושיק בן-עטר:
בנינו שם מודל ואני מציע שנעביר את זה לאישור הממשלה ואחר כך נדווח לכנסת.
דוד רותם:
אין שום ספק אבל תסביר לי למה היה צריך לתקן את התקנות בדחיפות מהיום להיום כשיש פלטפורמות אחרות שאתם עובדים עליהן ועכשיו אתה מבין, בריס, למה לא הסכמתי לתקן לך את הסעיף הראשון בהצעה שלכם שעסק בתיקון כללי.
דוד רותם:
אמרתי לך שבוא נראה מה אתם עושים עם התקנות.
דוד רותם:
כעת מסתבר לי שיש פלטפורמות אחרות ולא צריך היה את התיקון הזה כי הפלטפורמות האחרות היו גם קודם.
דוד רותם:
בוא נעבור על הדיווח שקיבלנו.
דוד רותם:
ב-22 בדצמבר הנושא היה ביצוע עבודות פיתוח באתר הזמני בבית אורן על ידי משרד השיכון.
דוד רותם:
ניתן פטור בכפוף לביצוע תמחור בין שבעה קבלנים העובדים במחוז צפון מול משרד הבינוי והשיכון.
אושיק בן-עטר:
על בסיס הצעת משרד השיכון.
דוד רותם:
אני לא אמרתי על בסיס מה.
דוד רותם:
אני רק אומר את העובדות בשטח.
דוד רותם:
צריך תמחור.
דוד רותם:
אי אפשר לעשות את התמחור מראש כי לא חושבים שיהיה תמחור.
דוד רותם:
ב-26 בדצמבר 2010 אושר ביצוע עבודות פיתוח באתר הזמני בבית אורן.
דוד רותם:
ב-4 בינואר, תכנון ושדרוג תשתיות בבית אורן, עין הוד, ניר עציון ועין חוד.
דוד רותם:
בכפוף לאישור שר האוצר שניתן יותר מאוחר.
אושיק בן-עטר:
נכון.
דוד רותם:
אחר כך, העסקת יועץ משפטי ורואה חשבון לצורך טיפול וסיוע סוציאלי.
דוד רותם:
נדמה לי שהעסקת עורכי דין ורואי חשבון, זה בכלל לא חייב במכרז.
דוד רותם:
כך שאני לא יודע למה זה עלה לוועדה.
דוד רותם:
גם כאן, זה כמובן בכפוף להצעות שיתקבלו.
דוד רותם:
ב-12 בינואר, בקשה להרחבת התקשרות עם קבלן מבצע עבודות הפיתוח בבית אורן.
דוד רותם:
אחרי שאושר, צריך להרחיב את זה.
דוד רותם:
הכול בכפוף לאישור החשב הכללי.
דוד רותם:
ב-1 בפברואר, בקשה להרחבת התקשרות עם אותו קבלן מבצע, חשבון סופי, יופי.
דוד רותם:
בכפוף לאישור החשב הכללי שניתן.
דוד רותם:
הרחבת התקשרות עם חברת עמיגור לצורך הצבת מבנים יבילים בבית אורן, פטור בכפוף לאישור החשב הכללי שניתן לאחר מכן.
דוד רותם:
מכר מבנים יבילים לחטיבה להתיישבות לצורך הצבתם בימין אורד, פטור ממכרז בהתאם לסמכות הוועדה לפי תקנה 3(19)(א) שבעצם לא היה צריך.
דוד רותם:
מה נעשה?
דוד רותם:
תגיד לי למה היינו צריכים את הפטור הזה ומה עשיתם עם הפטור.
אסנת קמחי:
אני יכולה לעזור?
אסנת קמחי:
אני מנהלת האגף לענייני הכפר במשרד השיכון.
אסנת קמחי:
הקמת האתר הזמני בבית אורן - שאושיק הגדיר אותה, היא שכונה והיא ממש לא מחנה זמני – נעשתה על ידי האגף שלי ובאחריותנו.
אסנת קמחי:
שמעתי ביקורתיות במה שאמרת לגבי התיחור בין שבעה קבלנים וכולי.
אסנת קמחי:
אני רוצה לומר ששנים רבות אני באגף וחוק חובת המכרזים הוא משהו שאנחנו עובדים אתו ביום יום, אבל מעולם לא ביצענו פעולה כל כך מהירה ברמה כזאת והיא התאפשרה רק בעקבות הפטור בוועדה המיוחדת הזאת.
אסנת קמחי:
הרעיון הזה של תיחור בין שבעה קבלנים, אין לו אח ורע.
אסנת קמחי:
בעצם אלה שבעה קבלנים שמשרד השיכון בעבר התקשר אתם.
אסנת קמחי:
לא חלמנו עליהם.
אסנת קמחי:
משרד השיכון התקשר אתם והם זכו במכרזים בעבר ופנינו אליהם בפנייה לקבלת הצעות מחיר, כי בכל אופן היה איזשהו אלמנט של תיחור על המחיר ורצינו להוזיל את העלויות.
אסנת קמחי:
תוך חמישה ימים קיבלנו את התוצאות.
אסנת קמחי:
זאת אומרת, חמישה ימים מהיום שבו הגשנו את הפנייה עד שהיה קבלן זוכה, חמישה ימים, אין לזה אח ורע.
דוד רותם:
לא, אלה לא חמישה ימים.
אסנת קמחי:
פנינו ב-22 בדצמבר וב-28 בדצמבר נתנו צו התחלת עבודה.
דוד רותם:
אבל אתם פניתם לא ב-22 בדצמבר.
דוד רותם:
הוועדה ישבה ב-22 בדצמבר.
אושיק בן-עטר:
פנו באותו יום.
אסנת קמחי:
פנינו באותו יום.
אסנת קמחי:
הכול נעשה און-ליין.
אסנת קמחי:
באותו יום פנינו.
אסנת קמחי:
אני רוצה לומר שה-28 בדצמבר ניתן צו התחלת עבודה לקבלן וב-28 בינואר חנכנו את האתר.
אסנת קמחי:
אין לזה אח ורע.
אסנת קמחי:
אתה אומר שהיו הגדלות וכי אושרו הגדלות לקבלן.
אסנת קמחי:
העבודה נעשתה כך שהיה רק תכנון ראשוני כשיצאנו לעבודה בשטח.
אסנת קמחי:
המשך התכנון והמשך הביצוע נעשה תוך כדי וזאת כדי להרוויח זמן.
אסנת קמחי:
לכן היו גם הגדלות תוך כדי וקיבלנו כמעט באפס זמן אישורים של הוועדה המיוחדת.
דוד רותם:
התקנות האלה נועדו כדי שכל הדברים האלה ילכו על סרט נע בלי שיהיה צורך לא בישיבות נוספות ובכל הדברים האלה.
אסנת קמחי:
לא היו ישיבות.
דוד רותם:
מכיוון שאתם יודעים שכדי לקבל פה פטור צריך תיחור בין קבלנים, אז אפשר לעשות את זה מראש.
דוד רותם:
הטענה שלי היא שבעצם אנחנו נתנו אפשרות לממשלה לפתור את הבעיות האלה בסרט נע ועכשיו אני רואה שחוץ מבית אורן, כל היתר זה על פלטפורמות אחרות.
דוד רותם:
אני לכן לא מבין למה היה צריך את התקנות.
אסנת קמחי:
עוד דקה אני אומר עוד שני דברים.
אסנת קמחי:
ראשית, לקח לוועדת המנכ"לים איזשהו זמן – אני לא יודעת להגיד עכשיו תאריכים כי אין לי את זה כאן – לגבי חלוקת העבודה בין המשרדים.
אסנת קמחי:
זאת אומרת, די בסמוך לבקשה לתיחור הזה התקבלה החלטה שמשרד השיכון יבצע את האתר בבית אורן, וברגע שהתקבלה החלטה, עבדנו בשיתוף פעולה מלא.
דוד רותם:
אין לי טענה אליכם.
דוד רותם:
הטענה שלי היא שכאשר באו אלי עם התקנות האלה וביקשו שנאשר אותן מהיום למחר, דחוף מאוד, העולם עמד על זה, אנחנו כינסנו את הוועדה כדי לדון בעניין הזה כדי באמת שאפשר יהיה לפתור את כל בעיית האסון הזה כי זה היה אסון גדול.
דוד רותם:
מסתבר שאתר אחד פתרו וכל היתר לא היה צריך את התקנות כי או שיש פלטפורמה אחרת או שלא עשו אותם.
אסנת קמחי:
האתר שנפגע הכי קשה בשריפה היה האתר בבית אורן.
אסנת קמחי:
אם היה צריך לעשות את התקנות האלה בשביל האתר הזה, הרווחנו.
אסנת קמחי:
היו שם כ-42 אנשים, חלקם משפחות וחלקם יחידים, שגרו בבית ההארחה.
אסנת קמחי:
שם הייתה חשיבות מאוד גדולה לשקם את הקהילה בקיבוץ ולהשאיר אותה שם.
אסנת קמחי:
יכולנו לתת להם סיוע בשכר דירה וזה היה יותר זול אבל החליטו להשאיר אותם שם.
אסנת קמחי:
מניסיוני אין לזה אח ורע.
אסנת קמחי:
בשום מקום לא הצלחנו לעשות עבודה כל כך מקצועית, כל כך יעילה, לשמור על גבולות התקציב ובכזאת יעילות של זמן.
אסנת קמחי:
זה תודות לשיתוף הפעולה עם החשב הכללי ולתקנות האלה.
דוד רותם:
ברור.
דוד רותם:
פתרנו את הבעיה במקום אחד ולכן היה צריך את התקנות מהיום למחר.
דוד רותם:
אני חשבתי לתומי שזה לפתור בעיות הרבה יותר גדולות.
יואל בריס:
אני רוצה להזכיר מה אומרות התקנות.
יואל בריס:
התקנות מדברות על כך שתהיה ועדת מכרזים אחת שדרכה ניתן לנתב את ההתקשרויות לנושא שיקום נזקי השריפה בכרמל, ולוועדה הזאת יש שלושה מאפיינים ייחודיים: הנושא האחד, היא ועדה בין-משרדית שהיא גם מכהנת כוועדת פטור משרדית וזה כרגע עניין ייחודי, אבל כמו שהערת, נכון, זה דבר שאנחנו חושבים שהוא נכון דרך כלל והמקרה הספציפי לעניין הזה הוא חריג שמלמד על הכלל, ואני מקווה שעוד הנושא הזה יתוקן בהמשך.
יואל בריס:
הנושא השני הוא שבניגוד לוועדת פטור משרדית רגילה שאם ההחלטה בה לא התקבלה פה אחד, ניתן להגיש עליה ערר, בוועדה הזאת אין עררים.
יואל בריס:
הרוב קובע וזה סוף פסוק.
יואל בריס:
הנושא השלישי הוא שאם בדרך כלל כל ההחלטות שמגיעות לשר האוצר עוברות דרך ועדת הפטור העליונה שהיא היועצת של שר האוצר בכל מה שנוגע להתקשרות לפטור ממכרז, במקרה הזה לוועדה הזאת, ככל שהיא צריכה להגיע לשר האוצר, יש לה גישה ישירה לשר האוצר כדי לבצע את הדברים.
יואל בריס:
האם הדברים האלה מוכיחים את עצמם?
יואל בריס:
התשובה היא כן.
יואל בריס:
הוועדה כבר יצאה להגיש ישירות לשר האוצר, יש לה אישורים שהיא נתנה באינסטנציה אחת כוועדת פטור, לא הייתה השגה - ויכול להיות שגם כך לא הייתה השגה - ולא היה מצב שמישהו היה צריך להמתין את ה-72 שעות עד שההחלטות נכנסות לתוקף כי הן נכנסות לתוקף באופן מיידי מרגע שיש רוב בוועדה.
יואל בריס:
לעניין התכנסות הוועדה.
יואל בריס:
הממשלה קיבלה את החלטתה ב-12 בדצמבר.
יואל בריס:
היינו כאן, אם זיכרוני לא מטעני, ב-14 או ב-15 בדצמבר.
דוד רותם:
ב-16 בדצמבר.
יואל בריס:
ב-16 בדצמבר.
יואל בריס:
התקנות פורסמו וב-20 בדצמבר הוועדה כבר מתחילה לפעול.
יואל בריס:
ב-22 בדצמבר מגיעה בקשה ראשונה.
יואל בריס:
זה לשאלתו של אדוני.
דוד רותם:
אתה לא שים לב.
דוד רותם:
אין לי טענה לא נגד הוועדה ולא נגד משרדי הממשלה.
יואל בריס:
נגדי.
יואל בריס:
על זה שהבאתי את התקנות בדחיפות.
דוד רותם:
יש לי טענה לממשלה כי כשאני קורא את הדיווח הזה, אני שואל מה עשו.
דוד רותם:
הביאו תקנות דחופות, עשו את בית אורן, לקחו עורכי דין ורואי חשבון ומכרו מבנים לחטיבה להתיישבות.
יואל בריס:
כל מה שהיה נדרש.
דוד רותם:
זהו?
דוד רותם:
זה מה שנדרש לשיקום האסון הזה?
יואל בריס:
זה מה שנדרש, שהמשרדים רצו להשתמש בפלטפורמה הזאת.
יואל בריס:
אתה מקל פה ראש, אבל הנה אנחנו שומעים גם מאנשי המקצוע וגם ממה שאני מתעדכן בשוטף מהוועדה הזאת, שזה פרויקט נכבד מאוד שהלוואי שבנסיבות אחרות היינו יכולים להראות תוצאות מהירות כאלה.
יואל בריס:
בית אורן הוא המקום שנפגע הכי קשה ויש בו שכונה שמתגוררים בה אנשים ואפילו ביקרתי שם.
אושיק בן-עטר:
יש גם סיועים שלא נדרש להם מכרז.
אושיק בן-עטר:
למשל, סיוע מוניציפאלי כאשר מסייעים למועצה אזורית והוא לא דורש מכרז.
אושיק בן-עטר:
הרבה כסף עבר דרך משרד הפנים.
דוד רותם:
אני מסכים אתך במאת האחוזים אדוני סגן החשב הכללי.
דוד רותם:
זאת הייתה הטענה שלי מלכתחילה.
דוד רותם:
אפשר היה לפתור את כל הבעיות האלה.
יואל בריס:
את זה לא ניתן היה לפתור.
יואל בריס:
אמרת לפני כן התקשרות עם עורכי דין פטורה ממכרז, נכון, היא פטורה ממכרז, אבל היא טעונה סדרה של אישורים כדי להגיע לפטור ממכרז.
יואל בריס:
היא צריכה לעבור את ועדת המכרזים, אם זה מעל 150 אלף שקלים, היא צריכה לעבור גם ועדת פטור משרדית, ואם יש ערר בוועדת הפטור המשרדית, היא צריכה להגיע לוועדת הפטור העליונה, ואם היא מעבר ל-2.5 מיליון שקלים, מלכתחילה היא צריכה להגיע לוועדת הפטור העליונה.
יואל בריס:
יש הליכים.
יואל בריס:
אם יש הרחבת התקשרות שההתקשרות הראשונה הייתה בפטור ממכרז כמו שקרה כאן, זה טעון אישור החשב הכללי.
יואל בריס:
כל הדברים האלה טעונים פרוצדורה.
דוד רותם:
אתה אומר שהרבה יותר קשה להשיג את החשב הכללי ולהחתים אותו מאשר את שר האוצר.
דוד רותם:
לזה אני מסכים.
יואל בריס:
זה לא מה שאני אומר.
יואל בריס:
זה הפוך ממה שאני אומר.
יואל בריס:
אני אומר שלעניין הזה נבנה המודל בפעם הראשונה של תחנה אחת מתכללת.
יואל בריס:
ככל שהיה צורך להשתמש בפלטפורמה הזאת של תחנה אחת ראשונה ואחרונה שבה מבצעים את הכול, לרבות נושאים שמחייבים אישור של שר אוצר, שנכנסים אליו ישירות ומוציאים ממנו את זה ישירות, זה המודל.
יואל בריס:
אתה שואל למה היה צריך לעשות את זה בדחיפות?
יואל בריס:
היה צריך לעשות את זה בדחיפות כי הראיה היא שכעבור שישה ימים כבר הייתה התקשרות ראשונה באוויר ובזכות זה שהייתה התקשרות ראשונה באוויר כעבור שישה ימים, הייתה שכונה מאוכלסת כעבור 36 ימים.
דוד רותם:
את זה אני מקבל.
דוד רותם:
אין לי טענות על זה שעבדנו מהיום להיום.
דוד רותם:
זה בסדר גמור.
דוד רותם:
לשם כך אנחנו נמצאים כאן.
דוד רותם:
השאלה שלי היא האם זה כל השימוש שייעשה בתקנות האלה ?
יואל בריס:
קודם כל, אני אומר מראש שזה היה שווה את התיקון.
יואל בריס:
מעבר לזה, ככל שיהיה צורך בהתקשרויות שהן התקשרויות – לא בתמיכות או בכל דבר אחר בסיוע מוניציפאלי – הפלטפורמה נמצאת והיא תוכל לעבוד באופן מיידי.
יואל בריס:
המשרדים הם הרי אנשי המקצוע ואנחנו לא מנסים להשתלט על כל מה שזז בעניין הזה.
דוד רותם:
לא, אתם שולטים ממילא בכל מה שזז במדינה ולא רק בעניין הזה.
יואל בריס:
ובכל זאת, ככל שמישהו רואה צורך להביא את זה אלינו, אנחנו נטפל בו באופן מיידי.
יואל בריס:
זה ייכנס לוועדה ויצא ממנה בו ביום או למחרת היום.
דוד רותם:
פרט למה שיש כאן, האם נעשה עוד משהו לצורך סיוע לשיקום?
יואל בריס:
בוודאי.
דוד רותם:
אני מתכוון בוועדה.
אסנת קמחי:
משרד החקלאות.
אושיק בן-עטר:
משרד החקלאות עבד דרך הפטור.
אסנת קמחי:
ברור.
אסנת קמחי:
זה שכחנו לומר.